Document ID: 32014R0696

KOMISJONI MÄÄRUS (EL) nr 696/2014,
24. juuni 2014,
millega muudetakse määrust (EÜ) nr 1881/2006 taimeõlide ja -rasvade ning taimeõlisid ja -rasvu sisaldava toidu eruukhappe sisalduse piirnormide osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3
ning arvestades järgmist:
(1)
Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.
(2)
Toiduõlide ja -rasvade ning õli- või rasvalisandiga toiduainete eruukhappe sisalduse piirnorm on kindlaks määratud nõukogu direktiiviga 76/621/EMÜ (3). Eruukhape on looduslik taimne toksiin, mis on saasteaine määruses (EMÜ) nr 315/93 esitatud saasteainete mõiste kohaselt, sest eruukhapet esineb toidus põllumajandusliku tootmise, täpsemalt sordi valiku tulemusena. Õigusaktide lihtsustamise huvides on asjakohane sätestada eruukhappe sisalduse piirnorm määruses (EÜ) nr 1881/2006. Lisaks on asjakohane ühtlustada õigusaktide sätteid nii, et need kehtiksid toiduainete suhtes, mille rasvasisaldus on 5 % või alla selle. Seejärel tuleks direktiiv 76/621/EMÜ eraldiseisva õigusaktiga kehtetuks tunnistada.
(3)
Eruukhappe sisalduse piirnormi vajalikkust on rõhutatud toidu teaduskomitee 17. septembril 1993. aastal esitatud arvamuses, milles käsitleti olulisi nõudeid imiku piimasegude ja jätkupiimasegude koostise suhtes (4).
(4)
Komisjoni direktiiviga 2006/141/EÜ (5) on kehtestatud rangem piirnorm imiku piimasegudes ja jätkupiimasegudes sisalduva eruukhappe jaoks; asjakohane on lisada see piirnorm ka määrusesse (EÜ) nr 1881/2006.
(5)
Määrust (EÜ) nr 1881/2006 tuleks seega vastavalt muuta.
(6)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1881/2006 lisasse lisatakse 8. jagu: „taimedes leiduvad toksiinid”.
„8. jagu: taimedes leiduvad toksiinid
Toode (1)
Piirnormid (g/kg)
8.1
Eruukhape
8.1.1
Taimeõlid ja -rasvad
50 (6)
8.1.2
Toit, millele on lisatud taimeõli- või rasvu, v. a punktis 8.1.3 osutatud toit
50 (6)
8.1.3
Imiku piimasegud ja jätkupiimasegud (8)
10 (6)
Artikkel 2
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. juulist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 2014

Labels: 0
1
17
20